નવી દિલ્હી: ભારતમાં રહેવાના મામલે બેસ્ટ શહેરોની યાદી સોમવારે જાહેર કરવામાં આવી. રહેવાના મામલે સૌથી બેસ્ટ શહેર પુનાને માનવામાં આવ્યું છે, તો રાજધાની દિલ્હી 65માં નંબરે છે. કેન્દ્રિય શહેરી મામલાના મંત્રાલય દ્વારા જારી લિવેલિબિટી ઈન્ડેક્સમાં નવી મુંબઈ અને ગ્રેટર મુંબઈ ક્રમશઃ બીજા અને ત્રીજા નંબરે રહ્યા. રહેવા લાયક ટોપ 10 શહેરોમાં મહારાષ્ટ્રના ત્રણ શહેર સામેલ છે, જ્યારે મોટા શહેરોના મામલે નામના ધરાવતા ઉત્તર પ્રદેશ અને તમિળનાડુનું કોઈપણ શહેર ટોપ 10માં સ્થાન નથી મેળવી શક્યું. એટલું જ નહીં, જે ગુજરાતના વિકાસનો દેશ-વિદેશમાં ઢોલ-નગારા વગાડીને પ્રચાર કરવામાં આવે છે તેનું એકપણ શહેર ટોપ-10માં સ્થાન મેળવી શક્યું નથી. આ યાદીમાં ગુજરાતના ચાર શહેરોનો સમાવેશ કરવામાં આવ્યો છે. જેમાં અમદાવાદ 23મા, વડોદરા 36મા, રાજકોટ 38મા અને સુરત 19મા નંબરે છે.